สินทรัพย์เสี่ยงโลกพุ่งปรี๊ด-หุ้นไทยตีปีก
เตือนช่วงสั้นผันผวนระวังต้าน1,030ทองพุ่งถึง1,800เหรียญสัปดาห์หน้า
2 ธ.ค. 2554

เตือนช่วงสั้นผันผวนระวังต้าน1,030ทองพุ่งถึง1,800เหรียญสัปดาห์หน้า
สินทรัพย์เสี่ยงทั่วโลกดี๊ด๊ารับข่าวธนาคารกลาง 6 ชาติจับมือเสริมสภาพคล่อง หุ้นไทยได้จังหวะดีดแรงทะลุ 1,000 จุด เตือนปัญหายุโรปยังไม่หมด ทองวิ่งรอบใหม่
สินทรัพย์เสี่ยงทั่วโลก โดยเฉพาะตลาดหุ้นปรับตัวขึ้นแรงรับข่าวธนาคารกลาง 6 ชาติ ร่วมมือเสริมสภาพคล่องในตลาดการเงินโลกด้วยการลดดอกเบี้ยการกู้ยืมเงินเหรียญสหรัฐให้ธนาคารพาณิชย์ต่างๆ ลง 0.5% นานถึงต้นปี 2556 
ผลของมาตรการนี้ทำให้ตลาดหุ้นไทยพุ่งกระฉูดทะลุ 1,000 จุด สูงสุดที่ 1,024.88 จุด หรือบวก 29.55 จุด ก่อนอ่อนตัวมาปิด 1,019.15 จุด เพิ่มขึ้น 23.82 จุด หรือ 2.39% มูลค่าซื้อขายพุ่งทะยาน 37,477.95 ล้านบาท 
ต่างชาติซื้ออีก 1,687 ล้านบาท สถาบันซื้อ 3,211 ล้านบาท พอร์ต บล.ซื้อ 2,848 ล้านบาท รายย่อยขาย 7,746 ล้านบาท 
ด้านตลาดหุ้นเอเชียรับอานิสงส์นี้ซึ่งแต่ละตลาดปรับตัวเพิ่มขึ้นไม่น้อยกว่า 2% เช่น ตลาดหุ้นฮ่องกงพุ่งแรงสุด 5.63% ไต้หวัน 3.98% เกาหลีบวก 3.72% 
นายสมบัติ นราวุฒิชัย เลขาธิการสมาคมนักวิเคราะห์ กล่าวว่า ตลาดหุ้นทั่วโลกปรับตัวขึ้นสะท้อนข่าวดีเต็มๆ ไปแล้ว หลังจากต้องดูเนื้อแท้ของปัญหาเดิมในการแก้ไขหนี้ของกลุ่มยูโรโซน การแก้ปัญหาหนี้ของสหรัฐ และผลต่อเนื่องจากน้ำท่วมใหญ่ประเทศไทยที่จะเห็นในช่วง 23 เดือนข้างหน้านี้ ว่าภาคการผลิตใดจะกลับมาดำเนินการได้ตามปกติ
นายสมบัติ กล่าวว่า หุ้นไทยขึ้นทะลุ 1,000 จุดเร็วกว่าที่คาดจากข่าวดี เชื่อว่าจะยันอยู่ระดับนี้ได้ในสิ้นปีนี้ ซึ่งภาพระยะยาวคนยังมีความเชื่อมั่นต่อการลงทุน นอกจากนี้ทั้งภาครัฐออกมาตรการช่วยผู้ประกอบการ
นายไพบูลย์ นลินทรางกูร ประธานเจ้าหน้าที่บริหาร บล.ทิสโก้ กล่าวว่า หุ้นไทยปรับตัวขึ้นแรงเกินคาด แต่ไม่ได้เป็นการขึ้นอย่างถาวร เพราะตลาดยังอ่อนไหวต่อข่าวสารของสหรัฐและยุโรป
“ข่าวดีที่เกิดขึ้นพร้อมๆ กัน เช่น จีนลดการกันสำรองของธนาคารพาณิชย์ ไทยลดดอกเบี้ย และมาตรการธนาคารกลาง 6 ชาติ ทำให้หุ้นไทยขึ้นแรงเกินคาด แต่ไม่ใช่การขึ้นอย่างถาวร เพราะต้องดูการแก้ปัญหาในยุโรปและสหรัฐ ซึ่งทำให้ตลาดหุ้นไทยมีความผันผวนสูง ต้องระมัดระวัง ซึ่งสภาพคล่องที่มาจากมาตรการนี้ ทำให้หุ้นไทยลงไม่มาก เดือน ธ.ค.นี้ ดัชนี 1,000 จุด ไม่น่ามีปัญหา” นายไพบูลย์ กล่าว
นายสุกิจ อุดมศิริกุล ผู้อำนวยการฝ่ายอาวุโส ฝ่ายกลยุทธ์การลงทุนลูกค้าบุคคล บล.ไทยพาณิชย์ กล่าวว่า การกลับมาซื้อหุ้นคืนของนักลงทุนต่างชาติ และนักลงทุนสถาบัน-กองทุน เป็นปัจจัยหลักที่จะทำให้ตลาดหุ้นวันศุกร์นี้ยังปรับตัวขึ้นได้ แต่ไม่แรงเท่าวันที่ 1 ธ.ค. ที่แนวต้าน 1,030 จุด ส่วนทั้งเดือน ธ.ค. อยู่ในทิศทางขาขึ้นที่ 1,050 จุด
นพ.กฤชรัตน์ หิรัณยศิริ ประธานกรรมการ เอ็มทีเอส โกลด์ แม่ทองสุก กล่าวว่า สินทรัพย์เสี่ยงโดยเฉพาะทองคำที่เป็นสินค้าโภคภัณฑ์กลับมาได้รับความนิยมในการลงทุนอีกครั้ง
“รอบนี้คาดว่าราคาทองคำจะสามารถปรับตัวขึ้นได้นานถึง 7-10 วัน และจะขึ้นไปทดสอบแนวต้านแรกที่ 1,800 เหรียญสหรัฐต่อออนซ์ คาดว่าไม่เกินสัปดาห์หน้า ก่อนที่จะไปถึง 1,900 เหรียญสหรัฐต่อออนซ์แต่คงจะผ่านไปได้ยาก” นพ.กฤชรัตน์ กล่าว